Szent Pál-kápolna (Manhattan)

A Szent Pál-kápolna a New York-i Trinity Church episzkopális egyházközségének kápolnája Manhattanben, ez az ország egyik leghíresebb, késő georgiánus templomépítészeti alkotása. Az 1766-ban épült, a Broadway 209. szám alatt található kápolna ma Manhattan egyetlen gyarmati kori egyházi épülete, és egyúttal a legrégebbi, folyamatosan használatban lévő középülete. Az évszázadokon át a történelem kereszttüzében fennmaradt templom ingyenes koncerteknek, kulturális programoknak is otthont ad, évente több mint 1 millió látogatót fogad. Ahogy fennmaradt New York két nagy katasztrófája után is – az 1776-os tűzvész és a 2001. szeptember 11-ei terrortámadás – a New York-iak kezdték úgy emlegetni, mint „a kis kápolna, ami mindig áll”. Épülete A kis kápolna a koloniális építészet egyik legszebb fennmaradt példája, mely a londoni híres St Martin-in-the-Fields templom mintájára született az Anna brit királynő által adományozott területen. A nyugat felé, a Hudson folyó irányába néző épület 1794-ben karcsú óratornyot és templomhoz illő előcsarnokot is kapott, lépcsői korinthoszi oszlopok által tartott főhajóba vezetnek. A fából faragott, rokokó stílusú szószék tetejére a walesi herceg címerét faragták. Tizennégy eredeti csiszolt üvegcsillárját Angliából hozatták az építők. A templom északi hajójában található az amerikai függetlenségi háborúban Québec ostrománál hősi halált halt Montgomery tábornok síremléke, mely az ifjú Herkulest ábrázolja. A Broadway felőli, keleti oldalán négy jón oszloppal tartott portikusz áll. Az itt levő fülkében 1790-től a templom védőszentjét, Szent Pált ábrázoló, 218 cm magas, tulipánfából faragott szobor állt. A feltehetően az észak-amerikai szobrászat egyik legkorábbi példájának tartott alkotást 2016-ban restaurálták és a kápolna belsejében helyezték el, megvédve így az időjárás viszontagságaitól, eredeti helyén csak egy másolata látható. Története Építése 1764-ben kezdődött, 1766-ban szentelték fel a Trinity Church bővülő gyülekezete számára. Az ekkor még kövezetlen utcákkal körülvett, egy börtön mellett álló kápolna elég jelentéktelen volt. 1775-től kezdődően, az amerikai függetlenségi háború alatt New York a konfliktus végéig brit kézen maradt, a városban számos csata zajlott, 1776-ban majd egyharmada, vagy 500 háza hamuvá vált. A lakosoknak kápolnájukat a Hudson folyó vizével sikerült megmenteniük. Szerepe a tűzvész után megnőtt, mivel túlélte azt, nem úgy, mint a lángok martalékává vált, Wall Street-nél álló Trinity Church. Annak újjáépítéséig, 1790-ig, a Szent Pál-kápolna vette át szerepét. A rövid idő alatt, míg New York City az USA fővárosa volt, G. Washington is a kápolna rendszeres látogatója volt. 1789-ben, közvetlenül a beiktatási ceremónia után Washington elnök a Federal Hallból a Kongresszus tagjaival ide vonult át istentiszteletre. A Világkereskedelmi Központ közelsége ellenére – kevesebb mint 100 méter – a Szent Pál-kápolna csodával határos módon túlélte a 2001. szeptember 11-ei terrortámadást is. Az épületet nagyrészt egy platánfa védte, temetőkertjét törmelékek és kidőlt fák borították, de a kápolna nem sérült meg, ólomüveg ablakai sem törtek be, pusztán a bejutott por megrongálta az orgonát. A katasztrófa után a kápolna körüli kerítésen rögtönzött emléktárgyakat, virágokat, fotókat, plüssmackókat és egyéb tárgyakat helyeztek el az emberek, majd miután a kerítést ellepték a kifüggesztett tárgyak, még további táblákat is felállítottak számukra. A katasztrófát követő kilenc hónapban több ezer, a helyreállítási munkákban megfáradt embert segítettek itt megpihenni, megmosdani, látták el élelemmel, biztosítottak számukra szálláshelyet. Egy évvel később, 2002. szeptember 11-én került sor a hívek előtti újranyitására. Öt évvel a katasztrófa után, 2006. szeptember 10-én istentiszteleten emlékeztek meg a segítőkről, az áldozatokról, a szertartáson részt vett az amerikai elnök, George W. Bush, Hillary Clinton szenátor, George Pataki kormányzó, Michael Bloomberg és Rudolph W. Giuliani polgármesterek is. 2006. szeptember 11-én pedig a gyülekezet szertartásán emlékeztek meg a tragédiáról. Sírkert A kápolna épületét körülvevő egy háztömbnyi területén kerítéssel védett temetőkertje van, a sírkertben számos híres ember nyugszik. 810 sírkő feliratai közül 679 máig is jól olvasható, itt nyugszik többek között Richard Montgomery tábornok és felesége. Galéria Jegyzetek További információ Sírkert és templomkert a hivatalos honlapon A Szent Pál-kápolna a Trinity Church a hivatalos honlapján